Rusia a redislocat un batalion al Diviziei 76 Aeropurtate în Kursk şi încearcă să strângă îndeajuns de mulţi militari pentru o viitoare operaţiune ofensivă asupra nord-estului Ucrainei şi a oraşului Harkov, susține Institutul pentru Studiul Războiului.
Rusia a strâns în jur de 50.000 de militari în Belgorod, Kursk şi Briansk în cadrul grupelor ruse din Nord. De asemenea, divizia a treia de forţe aeropurtate din Regimentul 104 se află în Kursk. Aceşti militari se aflau anterior în Zaporojie, prin februarie şi martie, deci au fost mutaţi din sudul Ucrainei la graniţa rusă cu nord-estul Ucrainei.
Armata rusă ia, se pare, trupe din Districtul militar Leningrad şi le pregăteşte în grupele ruse din nord pentru a lupta în special pe direcţia operaţională Belgorod-Harkov. Pe lângă trupe, sunt transferate şi echipamente militare în aceste zone.
Recent, Rusia a intensificat atacurile aeriene cu drone şi rachete în regiunile Cernihiv, Sumî şi Harkov. De altfel, armata ucraineană a avertizat, în ultima perioadă, că Rusia ar putea să desfăşoare o operaţiune ofensivă pentru a captura oraşul Harkov, însă Institutul pentru Studiul Războiului consideră că armata rusă nu are forţele necesare pentru a ocupa oraşul, dar ar putea, prin acţiunile de ofensivă atât împotriva oraşului Harkov, cât şi a oraşului Sumî să atragă atenţia forţelor ucrainene de la alte părţi critice ale frontului.
Doar pe 5 mai, ruşii au rănit grav 15 civili, după ce au atacat mai multe clădiri rezidenţiale cu bombe D30-SN de calibru 30 de mm.
Armata rusă și-a concentrat forțele de atac pe direcțiile Kurahiv și Pokrovsk, încearcă să spargă apărarea armatei ucrainene și să ajungă în două orașe din regiunea Donețk - Kurakhovo și Pokrovsk, a spus comandantul șef al Forțelor Armate ucrainene Oleksandr Sîrski pe Facebook.
„Având de la bun început un avantaj numeric în personal, armament și echipament militar, inamicul atacă în fiecare zi pozițiile trupelor noastre”, a subliniat el.
Potrivit acestuia, sarcina Forțelor Armate ale Ucrainei este de a menține pozițiile ocupate, precum și de a provoca pierderi maxime forțelor de ocupare cu toate mijloacele de distrugere disponibile.
„Pentru a epuiza trupele Federației Ruse, perturbând astfel planurile inamicului și câștigând timp pentru formarea și pregătirea rezervelor noastre”, a adăugat Sîrski.
Pe direcția Avdiiv, rușii au cucerit în cele din urmă pe Oceretine, a remarcat jurnalistul militar Bohdan Miroșnikov.
Totodată, în contextul în care consilierul pe securitate naţională al SUA, Jake Sullivan, a declarat recent că Ucraina va desfăşura abia în 2025 operaţiuni de contraofensivă pentru recâştigarea teritoriului ocupat de ruşi, după ce va folosi, anul acesta, ajutorul primit de la SUA pentru a opri avansarea trupelor ruseşti, analiştii de la Institutul pentru Studiul Războiului cred că aceste echipamente militare americane vor permite ucrainenilor să stabilizeze frontul şi să ia iniţiativa mai curând, pentru că altfel, dacă nu vor prelua iniţiativa în 2024, vor permite ruşilor să decidă momentul, locaţia şi intensitatea atacurilor lor în Ucraina.